Document ID: /roh_data/filtered/fineweb-2-filterrobots_roh.jsonl.gz/33133

Recurs cunter plan da collocaziun da la resgia a Domat
- Gievgia, 5.5.2011, 12:45
Encunter il plan da collocaziun per reglar il concurs da la resgia gronda a Domat datti dus recurs. Quai ha Beat Caluori da l'uffizi da concurs Plaun confermà al Radio Rumantsch.
Il termin da recurs è scadì oz, ulteriurs recurs pon dentant anc arrivar ils proxims dis cun la posta. Quai munta che l'entira procedura da concurs pudess sa retardar. Sche la dretgira da Plaun accepta ils recurs, lura sto l'uffizi da concurs publitgar danovamain il plan da collocaziun per 20 dis. En il mender cas saja quai da quintar cun in retard da dus mais, ha ditg Beat Caluori. Crediturs vegnan repartids en 3 classas Il plan da collocaziun mussa tgi che ha tut da bun daners ord il concurs da la resgia gronda a Domat. Quai è totalmain passa 23 milliuns francs. Ils crediturs sezs èn vegnids repartids en 3 classas. Ils crediturs d'emprima classa survegnan l'emprim ils daners ord il concurs. Dabun ils pli blers daners ha la Erste Bank da l'Austria. (fc/RTR)